黄茅行
作者：呂南公
朝代：宋

paragraphs: 黄茅颯颯天垂雺，夜宿野亭行旅共。
看看燈火問他鄉，聽說艱虞各悲痛。
早年轉貨河東北，亦熟淄青涉梁宋。
民生富裕利源寬，所至如家忘勒鞚。
晚來凶札作饑饉，首尾七春荒播種。
已知人物俱流亡，秖有室廬齊歇空。
迴旋却走嚮淮浙，併值紛紛歎饑凍。
積屍狼籍臭相兼，無異爛魚藏暑甕。
去秋關陝穀將稔，踐嚼忽驚黄鼠衆。
正憂飛輓負洮岷，敢論倉箱稀食用。
昨聞王師又南伐，熊羆十萬臨諸洞。
荆潭五嶺皆宿兵，日費千金誰運送。
閩州旁助早成乏，何况匹夫圖竊弄。
三川迢遞未得歸，懸想詎能餘賦貢。
獨稱江國久豐足，游歷如今愁更重。
旱傷水剝疫癘頻，何處商廛猶佚縱。
囷京少食但蕭屑，寇盜乘虛還扇動。
一宵此地漫安身，萬里故園難入夢。
喓喓雞唱侵枕脚，淡淡曉光穿屋縫。
去矣東西勿復言，文臣方獻昇平頌。